સૌથી સંવેદનશીલ ગણાતાં બટરફ્લાયની જો સહેજ પણ નજીક જવામાં આવે તો એ તરત જ ભાગી જતાં હોય છે અને એટલે જ સતત ભાગાભાગી કરતા લોકોને આપણે પતંગિયાં સાથે સરખાવતા હોઈએ છીએ. આ જ બટરફ્લાય જ્યારે મેટિંગ એટલે કે સમાગમ કરતાં હોય ત્યારે સ્વાભાવિક રીતે ટાંચણીનો એક કણ પડે અને એનો અવાજ આવે તો પણ એ છૂટાં પડીને ઊડી જતાં હોય છે. ભાટી એન.ની ખુશીનું કારણ એ જ છે કે તેમને હમણાં બટરફ્લાયના મેટિંગનો ફોટો પાડવા મળ્યો, મહામહેનતે અને વર્ષોની જહેમત પછી. ભાટી ‘મિડ-ડે’ને કહે છે, ‘લાંબા સમયથી હું બટરફ્લાયના મેટિંગના ફોટોગ્રાફની ટ્રાય કરતો હતો, પણ રવિવારે છેક મને એ ચાન્સ મળ્યો. એવું નહોતું કે મને સ્નૅપ લેવા નહોતો મળતો, પણ મને જોઈતો હોય એવો સ્નૅપ નહોતો મળતો. ફાઇનલી હવે મને એ સ્નૅપ લેવા મળ્યો.’